b'\n_START_ARTICLE_\nLabyrint (Norsk TV-serie)\n_START_PARAGRAPH_\nLabyrint er et norsk gameshow for barn som har g\xc3\xa5tt p\xc3\xa5 NRK Super siden 2013. Et lag p\xc3\xa5 tre barn reiser til Daidalos sin skumle labyrintverden med vanskelige oppgaver, slim og ekle robotskapninger. Margrethe R\xc3\xb8ed er programvert/reporter. Fra og med sesong fire er det H\xc3\xa5vard Lilleheie som har rollen som Daidalos. Tidligere var det Jeppe Beck Laursen som hadde denne rollen. _NEWLINE_Konseptet er utviklet av SVT i Sverige, og serien ble f\xc3\xb8rste gang sendt p\xc3\xa5 svensk TV i 2012. Den norske versjonen er laget av NRK i samarbeid med SVT._NEWLINE_Serien vant Gullruten 2016 i klassen beste barne- eller ungdomsprogram.\n_START_SECTION_\nKonsept\n_START_PARAGRAPH_\nDen noe onde Daidalos har brukt store deler av sitt liv p\xc3\xa5 \xc3\xa5 bygge en labyrint, og n\xc3\xa5 utfordrer han barn til \xc3\xa5 pr\xc3\xb8ve seg i denne. I hvert program sender Margrethe et team med tre barn av sted gjennom en teleport og ned til Daidalos\' verden._NEWLINE_I de f\xc3\xb8rste labyrint-oppgavene m\xc3\xa5 barna l\xc3\xb8se oppgaver og samle "livspucker" som brukes i finalen. I tillegg m\xc3\xa5 de passe seg for store, skumle roboter. Blant annet m\xc3\xb8ter de den slimsprutende Taurus som fanger barna i et bur eller den stinkende komposteringsmaskinen Muttern som slukker de lysende livspuckene om de ikke klarer \xc3\xa5 lede slimballer til spesielle trakter._NEWLINE_I finalen m\xc3\xa5 barna f\xc3\xb8rst komme seg over et slimbasseng. Her m\xc3\xa5 de hoppe fra "pute til pute", der en av dem er roterende, for \xc3\xa5 komme over til finalen p\xc3\xa5 den andre siden. Hver gang noen faller i slimet, slukker Daidalos en livspuck. Til slutt m\xc3\xa5 barna l\xc3\xb8se et memory-spill og finne to og to like bilder. G\xc3\xa5r de tom for livspucker, blir ett og ett barn tatt ut av spill gjennom "slimsuget" hvis de svarer feil.'